আয়ুষ
প্রধানমন্ত্রী শ্রী নরেন্দ্র মোদী গান্ধীনগরে বিশ্ব আয়ুষ বিনিয়োগ ও উদ্ভাবন শীর্ষ সম্মেলন ২০২২এর উদ্বোধন করেছেন
নয়াদিল্লী, ২০ এপ্রিল, ২০২২
প্রধানমন্ত্রী শ্রী নরেন্দ্র মোদী আজ গুজরাটের গান্ধীনগরে বিশ্ব আয়ুষ বিনিয়োগ ও উদ্ভাবন শীর্ষ সম্মেলন ২০২২এর উদ্বোধন করেছেন। তিন দিনের এই আয়ুষ বিশ্ব সম্মেলনে উদ্যোক্তা, শিল্প, স্টার্টআপ এবং সংশ্লিষ্ট অন্য পক্ষের সঙ্গে আয়ুষ ক্ষেত্রে উদ্ভাবনের জন্য বিনিয়োগ বৃদ্ধির উদ্দেশ্যে আলোচনা চলবে।
বিশ্ব আয়ুষ বিনিয়োগ ও উদ্ভাবন সম্মেলন ২০২২এর উদ্বোধনী অনুষ্ঠানে মরিশাসের প্রধানমন্ত্রী শ্রী প্রভিন্দ কুমার জগন্নাথ, ডাব্লুএইচও-এর মহানির্দেশক ডঃ টেড্রস আধানম ঘেব্রেসাস, কেন্দ্রীয় স্বাস্থ্য পরিবার কল্যাণ মন্ত্রী ডঃ মনসুখ মান্ডভিয়া, কেন্দ্রীয় আয়ুষ মন্ত্রী শ্রী সর্বানন্দ সোনওয়াল, গুজরাটের মুখ্যমন্ত্রী শ্রী ভূপেন্দ্র প্যাটেল সহ অন্য বিশিষ্ট ব্যক্তিবর্গ উপস্থিত ছিলেন।
উদ্বোধনী ভাষণে প্রধানমন্ত্রী শ্রী নরেন্দ্র মোদী জানান, “আমরা ইতিমধ্যেই আয়ুষ ঔষধী ও প্রসাধনী সামগ্রী উৎপাদনের অভূতপূর্ব সাফল্যের সাক্ষী হয়েছি। ২০১৪ সালে যেখানে আয়ুষ ক্ষেত্রে ৩ বিলিয়ন মার্কিন ডলারেরও কম বিনিয়োগ হয়েছিল, আজ তা বেড়ে ১৮ বিলিয়ন মার্কিন ডলারের বেশি হয়েছে। আয়ুষ পণ্যের রপ্তানীর বিষয়ে প্রচারের জন্য বিগত কয়েক বছরে একাধিক প্রয়াস নেওয়া হয়েছে।”
আয়ুষ ক্ষেত্রে একাধিক নতুন উদ্যোগের কথা ঘোষণা করে প্রধানমন্ত্রী বলেন, আয়ুষ পণ্যের জন্য একটি বিশেষ পরিচিতি তৈরি করা হয়েছে। এটি সারা বিশ্বের মানুষকে মান সম্পন্ন আয়ুষ পণ্যের বিষয়ে আস্থা যোগাবে। সরকার সারা দেশে আয়ুষ পণ্যের প্রচার, গবেষণা এবং উৎপাদনকে উৎসাহিত করার জন্য আয়ুষ পার্কগুলিকে নিয়ে একটি নেটওয়ার্ক তৈরি করবে। ‘আয়ুষ আহার’ নামে একটি নতুন বিভাগ ঘোষণা করা হয়েছে, যা ভেষজ পুষ্টিকর পরিপূরক খাদ্য উৎপাদনকারীদের বিশেষ সুবিধা করে দেবে।
এছাড়াও আয়ুষ থেরাপির সুবিধা নিতে ভারতে আসতে চান এমন বিদেশী নাগরিকদের জন্য আর একটি বড় উদ্যোগ ঘোষণা করা হয়েছে বলেও তিনি মন্তব্য করেন। প্রধানমন্ত্রী বলেন, ভারত শীঘ্রই একটি আয়ুষ ভিসা বিভাগ চালু করবে। বর্তমান সময়কে ইউনিকর্নের যুগ হিসেবে বর্ণনা করে প্রধানমন্ত্রী জানান ২০২২ সালেই ভারত এখনও পর্যন্ত ১৪টি স্টার্টআপ ইউনিকর্ন ক্লাবে যোগ দিয়েছে। তিনি বলেন, “আমি নিশ্চিত যে, খুব শীঘ্রই আমাদের আয়ুষ স্টার্টআপগুলি থেকে ইউনিকর্নগুলি উঠে আসবে।”
প্রধানমন্ত্রী শ্রী নরেন্দ্র মোদী আয়ুষ রপ্তানী উন্নয়ন পর্ষদ এবং চারটি আয়ুষ ক্ষেত্রে যুক্ত আইসিটি উদ্যোগ চালু করার কথা ঘোষণা করেছেন। এরমধ্যে অন্যতম হল আয়ুষ তথ্য হাব, আয়ুসফ্ট, আয়ুষ নেক্সট এবং আয়ুষ জিআইএস। প্রধানমন্ত্রী এদিন ‘অধ্যাপক আয়ুষ্মান’ হাস্যরসাত্মক বই প্রকাশ করেন। এই বইয়ে কিভাবে আয়ুষ ব্যবস্থাপনা এবং পণ্যগুলি শুধুমাত্র কোভিড-১৯এর বিরুদ্ধেই নয়, অন্য রোগের বিরুদ্ধেও লড়াই করতে সাহায্য করেছে, সেই বিষয় তুলে ধরা হয়েছে।
এদিন প্রধানমন্ত্রী স্টার্টআপ ইন্ডিয়ার সহযোগিতায় অল ইন্ডিয়া ইন্সটিটিউট অফ আর্য়ুবেদ আয়োজিত ‘আয়ুষ স্টার্টআপ চ্যালেঞ্জ’-এর বিজয়ীদের পুরস্কার বিতরণ করেন। অনুষ্ঠানের শুরুতে বিশ্বের নানান প্রতিষ্ঠান ও সরকারের মধ্যে ৫টি সমঝোতাপত্র স্বাক্ষরিত হয়।
অনুষ্ঠানে ভাষণ দিতে গিয়ে ডঃ টেড্রস বলেন, আয়ুষ ক্ষেত্রে উল্লেখযোগ্য বৃদ্ধি লক্ষ্য করা গেছে। তিনি জানান, এ বছরের শেষে এই আয়ুষ শিল্প ২৩ বিনিয়ন মার্কিন ডলারে পৌঁছে যাবে বলে মনে করা হচ্ছে। মরিশাসের প্রধানমন্ত্রী শ্রী প্রভিন্দ কুমার জগন্নাথ ডাব্লুএইচও-এর গ্লোবাল সেন্টার অফ ট্র্যাডিশনাল মেডিসিন চালু করার জন্য গুজরাট সরকারকে অভিনন্দন জানান।
কেন্দ্রীয় আয়ুষ মন্ত্রী শ্রী সর্বানন্দ সোনোওয়াল অনুষ্ঠানে বলেন, এই সম্মেলন আয়ুষ ক্ষেত্রে বাণিজ্যিক সুযোগ সম্পর্কে সংশ্লিষ্ট পক্ষের মধ্যে সচেতনতা তৈরি করবে। স্টার্টআপ ইন্ডিয়া উদ্যোগের সঙ্গে সামঞ্জস্য বজায় রেখে আয়ুষ ক্ষেত্রে স্টার্টআপ প্রতিষ্ঠা করতে তরুণ উদ্যোক্তাদের উৎসাহিত করে তোলার জন্য আয়ুষ মন্ত্রক ‘উদ্যোক্তা উন্নয়ন কর্মসূচি’ তৈরি করেছে বলেও জানান তিনি। আগামী ২২এ এপ্রিল পর্যন্ত এই সম্মেলন চলবে।
CG/SS/NS
(Visitor Counter : 102